Elnevezés bejegyzése iránti kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

(2021/C 325/06)

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra, amely a közzététel napjától számított három hónapon belül tehető meg.

EGYSÉGES DOKUMENTUM

„Lički škripavac”

EU-szám: PGI-HR-02600 – 2020.3.18.

OEM ( ) OFJ (X)

1. Elnevezés

„Lički škripavac”

2. Tagállam vagy harmadik ország

Horvátország

3. A mezőgazdasági termék vagy élelmiszer leírása

3.1. A termék típusa

1.3. osztály: Sajtok

3.2. Az 1. pontban szereplő elnevezéssel jelölt termék leírása

A „Lički škripavac” lágy, zsíros sajt, amelyet nyers vagy pasztőrözött teljes tehéntej tejoltóval és starterkultúrával történő alvasztása és a savó elválasztása útján nyernek. A sajt nem érlelt, ezért nincs kérge.

A „Lički škripavac” lágy, gumiszerű állagú és hengeres vagy téglalap alakú. A sajt legalább 240 g tömegű, kéreg nélküli felülete pedig tejfehér színű. A sajt sima belseje a formázás során visszatartott savó miatt lyuk nélküli vagy csak kevés lyukat tartalmaz. Íze tejszerűen édes és mérsékelten sós. A jellegzetesen gumiszerű állagú sajt fogyasztás közben „csikorog”, innen a „Lički škripavac” elnevezés is [amelynek körülbelüli fordítása „Likából származó csikorgós sajt].

Legalább 50 % szárazanyagot és a szárazanyag legalább 45 % zsírt tartalmaz.

A „csikorgósság” a tej minőségétől függően az első 5–7 napban marad meg, ám újból aktiválható, ha a sajtot eredeti vákuumcsomagolásában meleg vízbe merítik (40–50 °C, legfeljebb 2 perc).

3.3. Takarmány (kizárólag állati eredetű termékek esetében) és nyersanyagok (kizárólag feldolgozott termékek esetében)

–

3.4. Az előállítás azon műveletei, amelyeket a meghatározott földrajzi területen kell elvégezni

A „Lički škripavac” minden előállítási szakaszát – a tej előállításától és a tejoltó hozzáadásától kezdve a sajt sózásáig, formázásáig és sajtolásáig bezárólag – a 4. pontban említett földrajzi területen belül kell elvégezni.

3.5. A bejegyzett elnevezést viselő termék szeletelésére, aprítására, csomagolására stb. vonatkozó egyedi szabályok

–

3.6. A bejegyzett elnevezést viselő termék címkézésére vonatkozó egyedi szabályok

A készterméken fel kell tüntetni a csomagolás dátumát, valamint a fogyasztóknak szánt következő megjegyzést: „Ha a csomagolás dátuma óta 7 vagy több nap telt el, a csikorgósság helyreállításához a felbontás előtt merítse be 2 percre a csomagolt sajtot meleg vízbe (40–50 °C)”.

Forgalomba hozatalakor a készterméken fel kell tüntetni a „Lički škripavac” közös szimbólumot. A kerek szimbólum háttere felül világoskék, középen kék, alul pedig zöld. A fehér színű „LIČKI” szó a világoskék háttér, míg a szintén fehér színű „ŠKRIPAVAC” szó a zöld háttér mellett jelenik meg. A kör közepén stilizált Lika sapka látható. A „Lički škripavac” oltalom alatt álló földrajzi jelzés azon használói jogosultak a közös szimbólum használatára, akik a terméket e termékleírással összhangban állítják elő.

4. A földrajzi terület tömör meghatározása

A „Lički škripavac” előállításának földrajzi területe három közigazgatási régióra terjed ki: Lika-Senj megye zömére, illetve Zadar megye és Karlovac megye kisebb részeire. A „Lički škripavac” előállítási területe Lika-Senj megyében Gospić, Otočac és Senj városát, valamint Donji Lapac, Karlobag, Lovinac, Perušić, Plitvička jezera, Udbina, Vrhovine és Brinje településeket, Zadar megyében Gračac települést, Karlovac megyében pedig Ogulin városát és Rakovica, Josipdol, Saborsko és Plaški településeket foglalja magában.

5. Kapcsolat a földrajzi területtel

A „Lički škripavac” elnevezés oltalma azon a hírnéven alapul, amelyet a termék a 4. pont szerinti meghatározott földrajzi területen sok éve végzett hagyományos előállítása során szerzett.

A sajtkészítési készségek évszázadokon át fejlődtek az emberek étrendjének minőségjavítása, továbbá a tej minél további eltartása és tárolása céljával. A történelem során a legtöbb sajt úgy készült, hogy bírja a falvakból a városokba vezető hosszú utakat, míg a „Lički škripavac” pontosan azért jött létre, mert a hosszú teleken, illetve a hó és hófúvások miatt járhatatlan utakon lehetetlen volt a hótól elzárt távoli falvakból a közeli városokba szállítani a terméket. A „Lički škripavac” készítésének hagyományát valójában a Nagy-Kapela és a Velebit-hegylánc tengerparti oldalán élők viszik tovább. Ez az állattartással foglalkozó lakosság sajátos regionális terméke, amelyet kizárólag saját szükségleteik fedezésére állítottak elő.

A „Lički škripavac” története és hagyománya alapján a lágy sajt mindenekelőtt a helyi lakosok táplálkozási igényeinek kielégítésére jött létre, különösen a 4. pontban említett földrajzi területre jellemző hosszú és havas téli hónapokban, amikor a rossz időjárás miatt gyakran nem hagyhatták el otthonaikat.

Egy másik kapcsolat a meghatározott földrajzi területtel a sajt „csikorgós” tulajdonsága, amely a tej magas zsír- és tejfehérje-tartalmának köszönhető, ez pedig az ezen a területen található tehenek speciális étrendjének eredménye.

Amellett, hogy a Primorje és Lika hegyvidéki részén élő emberek mindennapi életében hasznos, a „Lički škripavac” a termelők regionális identitásának megkülönböztető szimbóluma is.

A Lika régió hagyományait, szokásait és kulturális örökségét bemutató különféle hagyományos kereskedelmi és kulturális-művészeti események is igazolják a termék hírnevét. Közéjük tartozik a hagyományos termékek Jesen u Lici [Ősz Likában] elnevezésű éves kiállítása, amelyet 1998 óta minden év októberének első hétvégén rendeznek Gospićban, és amely Horvátország vidéki területein ösztönzi a helyi termelés és általánosságban a helyi turizmus fejlődését. A rendezvényen a termelők felvonultatják helyi termékeiket, és bemutatókon ismertetik ezen termékek hagyományos előállítási módját. A város főterén tartott 3 napos rendezvény Horvátországból és a szomszédos országokból több mint 300 kiállítót és átlagosan 30 000 látogatót vonz. A rendezvény keretében hagyományosan elvégzik a sajtok értékelését, amelyben a „Lički škripavac” nagyon fontos szerepet játszik és rendszeresen részesül kiválósági díjakban.

A „Lički škripavac” előállítói más országos és külföldi vásárokon is részt vesznek, ahol erősítik a „Lički škripavac” hírnevét, ilyen például az egészséges élelmiszerek, gyógynövények és környezetbarát vállalkozások mediterrán vására Dubrovnikban és a kiváló minőségű sajtokat bemutató sajtvásár Grubišno Poljében.

A „Lički škripavac” sajt minőségét és hírnevét az előállítók által elnyert számos díj és aranyérem is tanúsítja. Lika-Senj megye előállítói 2019-ben részt vettek termékeikkel az újvidéki nemzetközi mezőgazdasági vásáron, amely Délkelet-Európa legnagyobb mezőgazdasági rendezvénye és ennek a gazdasági ágazatnak a legjelentősebb termelőit vonultatja fel. A tejtermékek, sajtok és fagylalt minőségének értékelésekor megkapták a nagy aranyérmet, és a „Lički škripavac” is díjazott lett. A 2019. évi zágrábi CROAGRO kereskedelmi vásáron 28 ország mintegy 460 kiállítója képviseltette magát. A rendezvény részeként hat regionális szintű értékelést követően elvégezték a sajtok országos értékelését, ahol a „Lički škripavac” aranyérmet kapott.

Ezen túlmenően a Lika-Senj megyei idegenforgalmi tanács a hagyományos sajtok – köztük a kiemelt helyet betöltő „Lički škripavac” – ismertségének növelése és előállításának előmozdítása érdekében elindította és megvalósította a Lika-Senj megyei sajtút projektet.

A hírnév – amelyet a „Lički škripavac” azon rendezvényeken demonstrál, amelyeken a nevét és a minőségét népszerűsíti – és a származási régió mellett a sajt felismerhetőségét is kiemelik a különböző tudományos dokumentumok, például Martina Marić, Mladenka Šarolić, Mirko Smoljić, Maja Macura és Marijo Ćaćić (2010) „Croatian and Imported Cheese in the Domestic Market” (Horvát és import sajtok a belföldi piacon) című munkája, amely leszögezi, hogy „Lika térsége a »Lički škripavac« sajt előállításáról híres”. E munka a 2010. évi „Vallis AUREA” 2. NEMZETKÖZI KONFERENCIA keretén belül jelent meg, 779–783. o.

Roberta Lovrinov, a [Zágrábi Egyetem] Mezőgazdasági Kar diákjának „Povezanost sira škripavca s područjem njegove proizvodnje” [A „csikorgós” sajt kapcsolata az előállítási területtel] című 2020-as tanulmánya megállapította, hogy a megkérdezettek mintegy 76 %-a társította a „csikorgós” sajtot Likával, mint származási területtel.

2008-ban a „Lički škripavac” felkerült a Horvát Kulturális Minisztérium védett kulturális értékeket tartalmazó listájára (a Kulturális Minisztérium határozata az eszmei kulturális érték jellemzőinek megállapításáról, Zágráb, 2008).

A „Lički škripavac” sajt, mint Lika meghatározó termékének jelentőségét az a tény is bizonyítja, hogy ez a sajt a Vodič kroz hrvatske gastro ikone [Horvát útmutató ínyenceknek] című 2007. évi könyvben Lika sajátos termékeként került bemutatásra. Emellett Lika gasztronómiai jellegzetességeként szerepelt a horvát Országos Idegenforgalmi Tanács által 2008-ban közzétett „Hrvatska eno-gastronomija” [Horvátország borgasztronómiája] című kiadványban is.

Hivatkozás a termékleírás közzétételére

(e rendelet 6. cikke (1) bekezdésének második albekezdése)

https://poljoprivreda.gov.hr/UserDocsImages/dokumenti/hrana/zoi-zozp-zts/dokumenti-zoi-zozp-zts/Izmijenjena_Specifikacija_Licki_skripavac.pdf

(1) HL L 343., 2012.12.14., 1. o.